Schweizer-pa: Ek moet my 5-jarige nou leer van ons geskiedenis | Netwerk24
Deur Marietie Louw-Carstens 10 Januarie 2019 15:36
“Ek moet vanaand aan my vyfjarige kind ’n deel van ons land se geskiedenis verduidelik wat ek nie nou al gereed was om te doen nie.”
So sê ’n pa van Schweizer-Reneke in Noordwes nadat ’n rasseherrie ontstaan het oor ’n foto op sosiale media waarin swart gr. R-leerlinge van wit leerlinge geskei is en by ’n aparte lessenaar in ’n klas in die Laerskool Schweizer-Reneke sit.
Die man word nie geïdentifiseer nie om sy minderjarige kind te beskerm.
“Ek weet nie presies wat Dinsdag in die klas gebeur het nie. Al wat ek weet, is dat die arme kindertjies nie weet waaroor dit gaan nie.”
Dit is absoluut belaglik dat so iets by ’n skool gebeur. Die kinders is almal baie ontsteld en geskok.
Die man sê hy weet ook nie wat die ware toedrag van sake was of watter foto wat die ronde doen eerste op ’n WhatsApp-groep aan ouers gestuur is nie.
Die eerste foto wat op sosiale media verskyn het, wys vier swart leerlinge wat alleen by ’n tafel in ’n klaskamer naby die deur sit. Die wit leerlinge sit almal by ’n lang tafel. ’n Tweede foto wat geplaas is, wys wit en swart leerlinge saam.
Die ouer sê sy kind het geen bewustheid van apartheid of segregasie nie. Die kind het ’n goeie verhouding met kinders van alle rasse. Hulle woon op ’n plaas buite die dorp en sy kind speel saam met die plaaswerkers se kinders.
“Ek is hartseer oor wat by die skool gebeur het,” sê hy.
Die skool het Donderdag die ouers gebel en gevra om hul kinders by die skool te kom haal nadat ’n groep betogers oproerig geraak het.
“Dit is absoluut belaglik dat so iets by ’n skool gebeur. Die kinders is almal baie ontsteld en geskok.”
Die dorp word geraak deur ’n verskriklike droogte wat die streek lamlê. Die meeste boere kon nie mielies plant nie.
Volgens hom moes ’n behoorlike ondersoek eers gedoen gewees het voordat die onderwyseres van die gr. R-klas deur die departement van onderwys in Noordwes geskors is.
Meer oor: Laerskool Schweizer-Reneke | Schweizer-Reneke | Noordwes | Rasseherrie | Geskiedenis
REGSTREEKS: Schweizer – Unie kry regsadvies vir onderwyseres